# Bernat (nom)

* Aquesta pàgina mostra parèmies sobre el nom. Si cerqueu parèmies sobre el sant i cofundador de l'Orde del Císter, vegeu «Bernat de Claravall».
Bernat és un prenom masculí català. Prové del prenom masculí germànic Berinhard, que significa fort com un ós. Bernat és un prenom documentat ja a l'edat mitjana que ha donat nom al cognom Bernat i que trobem també en cognoms com Gimbernat (compost de Guillem i Bernat) i Masbernat, creat a partir de mas i el prenom Bernat. Versió femenina: Bernada; Bernadeta (diminutiu).

## Dites populars

* A la casa d'en Bernat l'amo hi fa de criat.
* A la tarda has confessat? Bugada bruta, Bernat.
* A la taula d'En Bernat, qui no hi és, no hi és comptat.(Bar., Solsona)
    (var.) De la taula d'en Bernat, qui se'n va no hi és comptat.
* Algun dia diran: ací estava Alcira; no, mentre Bernat hi sia.
* Bernat, Bernat, endevina qui t'ha tocat.
          Pròpiament s'usa quan un toca o pega a un altre i ell tocat no sap qui és el qui l'ha tocat o pegat. EN el joc de l'Escarabat bum bum, els jugadors toquen o peguen al qui fa d'escarabat i el qui mena el joc anomenat mare, lloca, etc., convida el qui para, o sigui el qui fa el paper d'escarabat, que endevini qui és el qui li ha pegat per mitjà del present refrany. També s'usa aquesta parèmia per indicar que hom no sap qui és que ha fet quelcom o de la manera, forma o procediment que s'ha produït un fet o ha esdevingut quelcom. Inclou una idea d'intemperabilitat i d'ignorància d'autors o causes de fets que criden l'atenció i que intriguen.
* Bernat, no li diguis blat que no sigui al sac, i encara ben lligat, i, així i tot, a un pagès una rata se li va menjar.(Alt Empordà, Garrotxa)
* Bernat pescaire, tira pets enlaire.
* Com el sastre Bernat: paga agulla, fil i drap.
* El mal d'en Bernat, poc mal i molt drap.
* El mal d'en Bernat, un diner de mal cinc sous de drap.
* El primer nat es diu Bernat, el segon es diu Ramon i el tercer, qualsevol nom.
* Encara no és nat i ja li diuen Bernat.(Urgell, Segarra)
* En Bernat, quan no té pa, renega com un ca.
* Oncle Bernat, jo no he estat.
          Per evadir responsabilitats
* Si en Bernat té mal de cap, ell mateix se l'ha cercat.
* Si no fóra per Bernat, Gràcia i Maria, algun dia diríem: ací estava Alcira.
          Són els tres sants protectors d'Alcira
* Si resar veus en Bernat, penses que és en veritat?
* Si vols estar bé, Bernat, no mengis sinó d'un plat.
* Un Pere i un Bernat fan un ase acabat.(Mall.)

## Frases fetes i locucions

* Agafa't Bernat.
          Per prevenir a algú d'un perill, sorpresa o emoció forta.
* Ara m'has dit «Bernat»!(Mall.)
          Expressió quan es rep una explicació que no es compren.
* Endavant, Bernat.
          Per convidar a començar o a prosseguir.
* Ésser un Bernat Pescaire.
          Aplicat en sentit imprecís i poc determinat, no gaire falaguer, si bé no inclou malicia ni menyspreu.

## Referències

* 1 2 3 4 5 6 7 8 9 10 11 12 13 14 15 16 17 18 19 20 21 Amades i Gelats, 1980.
* 1 2 3 4 5 Alcover, Antoni M.; Moll, Francesc de B. «Bernat». A: Diccionari català-valencià-balear. Barcelona: IEC, 2002.

## Bibliografia

* Amades i Gelats, Joan. Refranys personals (en català). Barcelona: Selecta, 1980 (El tresor popular de Catalunya, núm. 5). ISBN 8476670486.